Oluf Hagen

Oluf Hansen Hagen (1845–1903) var en norsk politiker (V), tollbetjent, underoffiser og tobakkshandler. Han var stortingsrepresentant for Trondheim og Levanger 1898–1900.

Han var sønn av tømmermann Hans Olsen Hagen og hustru Maren Oline Lien. Etter artilleriets underoffiserskole i Kristiania i 1867 gikk han gradene til han i 1894 ble stykkjunker. I 1898 tok han avskjed fra militæret og begynte som tollbetjent i Trondheim; før den tid hadde han i mange år tatt på seg å være roer for tollerne. Ved siden av drev Hagen tobakks- og sigarhandel.

Hagen var innvalgt i Trondheim bystyre 1894–1898 og på Stortinget fra kjøpstedene Trondheim og Levanger 1898–1900. Han satt i Stortingets militærkomité til 1899, deretter i Lagtinget. Hagen ble regnet til «den voksende bestillingsmannsklasse», en «småfolkets og middelstandens representant». Han var også med i avholdsbevegelsen.

Han var gift med Oline Joakime Pedersdatter, tidligere gift Næss, og bodde i Sandgata. Han døde av en blodpropp i 1903.

Referanser

Eksterne lenker 
 
 

Stortingsrepresentanter fra Venstre
Stortingsrepresentanter for Trondheim og Levanger
Stortingsrepresentanter 1898–1900
Norske tollere
Personer fra Trondheim kommune